**Tlačová informácia**

**zo zasadnutia Rady pre vysielanie a retransmisiu, ktoré sa konalo dňa 22. 11. 2017 v sídle Rady pre vysielanie a retransmisiu**

Na dnešnom zasadnutí Rada pre vysielanie a retransmisiu

* **uložila sankciu – 10 000 eur** vysielateľovi MAC TV, s.r.o. (programová služba JOJ) za porušenie § 35 ods. 3 ZVR (počet povolených prerušení programu reklamou), ku ktorému došlo tým, že dňa 18. 6. 2017 odvysielal *Labyrint: Útek* v trvaní cca 146 minút a 18 sekúnd (vrátane reklamných prerušení), ktorý päťkrát prerušil zaradením reklamy;
* **uložila sa sankciu** - **upozornenie na porušenie zákona** vysielateľovi MARKÍZA – SLOVAKIA, spol. s r.o. (programová služba TV MARKÍZA, DAJTO) za porušenie § 16 ods. 2 písm. b) ZVR (vysielanie audiovizuálnych diel v čase a za podmienok dohodnutých s nositeľmi práv k týmto dielam) v súvislosti s vysielaním programu *Špecialista* dňa 13. 3. 2017 a programu *Tango a Cash* dňa 2. 5. 2017 a **sankciu** – **pokutu 500 eur** za porušenie § 16 ods. 3 písm. l) v súvislosti s tým, že nedodal Rade na jej vyžiadanie súvislé záznamy vysielania uvedených programov;
* **uložila sa sankciu** - **upozornenie na porušenie zákona** vysielateľovi Rozhlas a televízia Slovenska (programová služba Jednotka) za porušenie § 16 ods. 2 písm. b) ZVR (vysielanie audiovizuálnych diel v čase a za podmienok dohodnutých s nositeľmi práv k týmto dielam) v súvislosti s vysielaním programu *Nebezpečné známosti* v dňoch 2. a 3. 4. 2017;
* **začala správne konanie** voči vysielateľovi INICIATÍVA s.r.o. (programová služba Rádio Roma) vo veci možného porušenia § 68 ods. 7 písm. a) ZVR z dôvodu možného nevyužívania frekvencie 99,4 MHz Banská Bystrica na účely, na ktoré mu bola pridelená;
* **začala správne konanie** voči vysielateľovi RADIO ONE ROCK, s.r.o. (programová služba RADIO ONE ROCK) vo veci možného porušenia § 68 ods. 7 písm. a) ZVR z dôvodu možného nevyužívania frekvencie 88,9 MHz Liptovský Mikuláš na účely, na ktoré mu bola pridelená;
* **začala správne konanie** voči vysielateľovi FRONTINUS s.r.o. (programová služba Rádio Frontinus) vo veci možného porušenia § 16 ods. 3 písm. o) ZVR v súvislosti s tým, že nedoručil Rade do 15 dní po skončení príslušného kalendárneho mesiaca štatistiku
o odvysielaných programoch obsahujúcu vyhodnotenie podielu slovenských hudobných diel za mesiac júl 2017;
* **začala správne konanie** voči vysielateľovi RÁDIO KISS s.r.o. (programová služba Rádio KISS) vo veci možného porušenia § 16 ods. 3 písm. o) ZVR v súvislosti s tým, že nedoručil Rade do 15 dní po skončení príslušného kalendárneho mesiaca štatistiku o odvysielaných programoch obsahujúcu vyhodnotenie podielu slovenských hudobných diel za mesiace júl, august a september 2017;
* **začala správne konanie** voči vysielateľovi MÉDIA MODRA, s.r.o. (programová služba Rádio Modra) vo veci možného porušenia § 16 ods. 3 písm. o) ZVR v súvislosti s tým, že nedoručil Rade do 15 dní po skončení príslušného kalendárneho mesiaca štatistiku o odvysielaných programoch obsahujúcu vyhodnotenie podielu slovenských hudobných diel za mesiace júl, august a september 2017;
* **začala správne konanie** voči vysielateľovi SITY MEDIA s.r.o. (programová služba Rádio SiTy) vo veci možného porušenia § 16 ods. 3 písm. o) ZVR v súvislosti s tým, že nedoručil Rade do 15 dní po skončení príslušného kalendárneho mesiaca štatistiku o odvysielaných programoch obsahujúcu vyhodnotenie podielu slovenských hudobných diel za mesiac júl 2017;
* **uznala za neopodstatnené** 6 sťažností resp. ich častí, medzi nimi aj:
	+ sťažnosť na vysielanie programu *Zlaté časy* dňa 21. 9. 2017, ktorá bola podľa sťažovateľa nevhodná pre detského diváka, pretože v nej bola zobrazená nahota (RTVS, Jednotka) ,
	+ sťažnosť na vysielane programu *Take Me Out* dňa 5. 9. 2017, ktorý je podľa sťažovateľa vulgárny a nevkusný a mal by byť do vysielania zaradený po 23. hodine (MAC TV, s.r.o., JOJ);
	+ sťažnosť na vysielanie programu *Take Me Out*, ktorého názov podľa sťažovateľa nie je v súlade so zákonom o štátnom jazyku.

Všetky uznesenia prijaté dňa 22. 11. 2017 budú zverejnené v zápisnici zo zasadnutia na webovej stránke Rady.

Kontakt pre médiá:

Mgr. Lucia Jelčová, PhD.

hovorkyňa

Rada pre vysielanie a retransmisiu

mobil: +421 918 696 286

tel.: +421 2 20 90 65 03

mail: lucia.jelcova@rvr.sk